Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 219/13/8811	Trebišov, 24.4.2013
EEČ : 2-69-220-2013

U Z N E S E N I E

Trestná vec:	obvinený XXXXX 
Prečin:	Neoprávnené podnikanie podľa § 251 odsek 1, odsek 2 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	V období od 15.03.2011 do 15.09.2011 vykonával remeselné práce „kurenárske práce“ a „vodoinštalatérstvo“, za ktoré vystavil faktúru č. OF-2011/002 zo dňa 27.04.2011 za poskytnutie informácií o montáži kotlov vo výške 100,- €, faktúru č. OF-2011/003 zo dňa 27.04.2011 za montáž ponorného čerpadla vo výške 244,90 €, faktúru č. OF-2011/004 zo dňa 06.06.2011 za vykonané vodoinštalatérske práce vo výške 490,- €, faktúru č. OF-2011/005 zo dňa 18.07.2011 za kurenárske práce vo výške 2.558,84 €, faktúru č. OF-2011/006 zo dňa 18.07.2011 za kurenárske práce vo výške 100,- € a faktúru č. OF-2011/007 zo dňa 15.08.2011 za poskytnutie informácií o montáži kotlov vo výške 60,- € aj napriek tomu, že v čase vykonania týchto prác a vystavenia faktúr mal pozastavenú živnosť na vykonávanie „kurenárskych prác“ a „vodoinštalatérstva“, čím porušil ustanovenie § 45 ods. 1 Živnostenského zákona a teda neoprávnene podnikal a získal tým neoprávnený prospech vo výške 3.553,74 €; a v období od 01.01.2012 do 20.12.2012 vykonával remeselné práce „kurenárske práce“ a „vodoinštalatérstvo“, za ktoré vystavil faktúru č. OF-2012/001 zo dňa 26.01.2012 za poskytnutie informácií o montáži kotlov vo výške 160,- €, faktúru č. OF-2012/002 zo dňa 20.04.2012 za poskytnutie informácií o montáži kotlov vo výške 65,- €, faktúru č. OF-2012/003 zo dňa 26.07.2012 za poskytnutie informácií o montáži kotlov vo výške 120,- €, faktúru č. OF-2012/004 zo dňa 16.08.2012 za vodoinštalačné práce vo výške 540,- €, faktúru č. OF-2012/005 zo dňa 23.08.2012 za vodoinštalačné práce vo výške 1.340,- € a faktúru č. OF-2012/006 zo dňa 24.10.2012 za poskytnutie informácií o montáži kotlov vo výške 55,- € aj napriek tomu, že v čase vykonania týchto prác a vystavenia faktúr mal pozastavenú živnosť na vykonávanie „kurenárskych prác“ a „vodoinštalatérstva“, čím porušil ustanovenie § 45 ods. 1 Živnostenského zákona a teda neoprávnene podnikal a získal tým neoprávnený prospech vo výške 2.280,- €, 

lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
	Poverený príslušník PZ, OO PZ Trebišov uznesením pod sp. zn. OPP-183/TV-TV-2013 zo dňa 06.03.2013 začal trestné stíhanie a súčasne vzniesol obvinenie XXXXX za prečin neoprávneného podnikania podľa § 251 ods. 1, ods. 2 písm. c Tr. zákona na tom skutkovom základe,  ako je uvedené vo výroku tohto uznesenia. 

V priebehu skráteného vyšetrovania bol k veci ako obvinený vypočutý XXXXX, ktorý sa ku skutku v celom rozsahu doznal, svoje konanie oľutoval a uviedol, že svoje pochybenie súvisiace s vykonávaním uvedených činností v dobe, keď mal pozastavenú živnosť, si uvedomil a preto aj sám zaslal list na živnostenský úrad, v ktorom opísal jeho problém a chcel, aby mu pomohli tento problém vyriešiť. Ďalej uviedol, že za toto konanie mu Obvodný úrad  Trebišov, Odbor živnostenského podnikania rozhodnutím pod č. ObÚ-TV-OZP-2012/04718-5 zo dňa 28.12.2012 uložil pokutu vo výške 500,- €, ktorú on v plnej výške uhradil, o čom predložil doklad. 

Z obsahu vyšetrovacieho spisu na vec sa vzťahujúceho zisťujem, že rozhodnutím Obvodného úradu Trebišov, Odbor živnostenského podnikania zo dňa 28.12.2012, č. konania ObÚ-TV-OZP-2012/04718-5, ktoré nadobudlo právoplatnosť dňa 23.01.2013, bola XXXXX, nar. XXXXX uložená podľa § 64 Živnostenského zákona pokuta vo výške 500,- € za porušenie povinností v zmysle § 45 ods. 1 Živnostenského zákona tým, že prevádzkoval remeselné živnosti „kurenárske práce“ a „vodoinštalatérstvo“ počas doby pozastavenia prevádzkovania živnosti od 28.02.2009 do 29.08.2009, následne od 15.03.2011 do 15.09.2011 a od 01.01.2012 do 20.12.2012 s dobou pozastavenia trvajúcou do 04.06.2015, čím sa dopustil neoprávneného podnikania. 

Súčasťou vyšetrovacieho spisu je taktiež potvrdenie o úhrade sumy 500,- € v prospech účtu Obvodného úradu Trebišov zo dňa 08.01.2013, nachádzajúce sa na č. l. 35 vyšetrovacieho spisu.

Obvinený XXXXX je z miesta trvalého bydliska hodnotený všeobecne, priestupkovosť u menovaného nie je známa. Obvinený doposiaľ nebol súdom trestaný.

Vzhľadom k tomu, že právoplatným rozhodnutím Odboru živnostenského podnikania, Obvodného úradu Trebišov zo dňa 28.02.2012, právoplatným dňa 23.01.2013, č. konania ObÚ-TV-OZP-2012/04718-5 bolo už o skutku obvineného XXXXX právoplatne rozhodnuté orgánom príslušným na konanie o správnom delikte a toto rozhodnutie možno považovať vzhľadom aj na závažnosť činu, možnosť nápravy páchateľa, ako aj ochranu spoločnosti, za dostačujúce, som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní, od jeho oznámenia na Krajskú prokuratúru prostredníctvom tunajšej prokuratúry. Sťažnosť má odkladný  účinok.

JUDr. Peter Prokopovič
prokurátor